મકર રાશિનો માલિક ગ્રહ શનિ છે, શનિ પોતે કર્મફળ દાતા ગ્રહ છે, સત્ય અને ન્યાયને મહત્વ આપતો ગ્રહ છે, માટે આ રાશિના જાતકો મોટેભાગે કર્મને નસીબ સમકક્ષ કે નસીબથી વધારે મહત્વનું ગણતા હોય છે. તેઓ કર્મને વધુ મહત્વ આપવાની સાથે કર્મ કરતી વખતે ઊંડી જવાબદારીની લાગણી પણ ધરાવતા હોય છે. તેઓ નાની નાની બાબતોને પણ ઘણીવાર જવાબદારી સમજે છે અને તેને લઈને ખૂબ વધુ માનસિક પરિશ્રમ પણ કરે છે. જ્યોતિષની દ્રષ્ટિએ આ રાશિના જાતકોના અભિગમમાં જવાબદારીની ભાવના ખૂબ વધુ જોવા મળે છે. મકર રાશિના જાતકોએ પોતાના યોગ્ય અનુગામીને પણ જવાબદારી આપવાથી તેમને પોતાને કાર્યોમાં ચોક્કસ નવી દિશા મળી શકશે. તેઓ ઘણીવાર સત્તાલક્ષી અને કઠોર બને છે જેના મૂળમાં પોતાના મહત્વના કાર્યનો ઉદ્દેશ જ સમાયેલો હોય છે, તો બીજી તરફ તેઓ ગંભીર અને મહેનતુ પણ છે તે તેમના જમા પાસાં છે. મકર રાશિના જાતકો માટે આર્થિક ઉન્નતિ ખૂબ મહત્વની હોય છે, તેઓ પરિવાર અને સંચિત ધન માટે ખૂબ પરિશ્રમ કરે છે. ધનભાવ પણ શનિની માલિકીમાં આવતો હોઈ, ધન અને કુટુંબ તેમની જવાબદારીના વિષય બની જાય છે. તેઓ આર્થિક બાબતોમાં સાહસ કે ખોટું પગલું ક્યારેય નથી લેતાં. પરિવાર માટે તેઓ હમેશાં વધુ મહેનત અને વ્યવહારુ અભિગમ રાખે છે.